Strømming og ulovlig fildeling har drevet ned prisene på norsk musikk. Nå ønsker musikerne seg en egen musikklov for å stanse utarmingen av musikkbransjen.

På torsdag lanserte Foreningen for komponister og tekstforfattere (Nopa) forslaget om en ny musikklov.

På samme måte som at bokbransjen er i ferd med å få en boklov som regulerer bokprisen, ønsker Nopa at man skal redde inntektsgrunnlaget til norsk musikkbransje ved et større prissamarbeid.

Dette kom fram på nettstedet Ballade på torsdag, da Nopa leverte sitt innspill til Kulturutredningen 2014, ledet av Anne Enger. Utredningen skal gå over de store kulturpolitiske satsingene som kom med Kulturløftet I og II, og hele kulturbransjen er invitert til å komme med innspill.

Musikerne taper

Platebransjen har de siste årene opplevd et stort fall i CD-salget. Trusselen kommer både fra ulovlige fildelingssider og fra strømmingstjenester som Wimp og Spotify. At artistene selv legger ut musikken sin gratis på nettet, er også med på å undergrave inntjeningsmulighetene.

Etter årevis med dommedagsprofetier for musikkbransjen, har riktignok strømmingen begynt å bli god butikk, men flere innvender at de royaltyandelene som tilfaller musikerne, er forsvinnende liten.

Styreleder i Nopa, Ragnar Bjerkreim, mener det er nødvendig å ta seg bedre betalt for musikken.

- Nopa er absolutt for strømming og digital distribusjon, og dette har vi vært aktiv pådriver for siden 2003. Da gikk vi inn som medeier i Phonofile, som lisensierer musikk for Wimp, Spotify og andre nettdistributører. Men vi ser at norskandelen på strømming er lav, mens den er høyere på fysisk salg. For oss i Nopa er hovedpoenget at inntjeningen må opp, og da må prisen på norsk musikk reflektere kostnadsnivået i Norge, sier Bjerkreim.

Utarmes av pirater

Blant forslagene fra Nopa er en lav momssats for platesalg, samt en fastpris på det fysiske formatet. Dessuten ønsker de at Kulturdepartementet framskynder prosessen med å tette hullene i åndsverkloven for å få bukt med piratkopieringen.

- Internettleverandørene kan blokkere sine abonnenter fra å gå inn på de ulovlige fildelingssidene, slik som de har gjort i Danmark og nå nylig i England og Holland. En hel norsk musikkarv er i ferd med å utarmes, mye på grunn av piratkopieringen, og derfor haster det med å få på plass en slik blokade, sier han.

Fastpris?

I innspillet foreslår Nopa en fastpris på fysiske plater. Bjerkreim ønsker en prisøkning på all musikksalg, men sier at Nopa ser utfordringene ved å gjøre dette på internett, hvor den globale musikkscenen allerede har de største markedsandelene.

- Dersom vi får en fastpris på digital nedlastning, er faren at norsk musikk selger mindre. Å innføre fastpris på strømming vil også være komplisert med mindre det er et felles internasjonalt initiativ. Det er nok uansett sannsynlig at Wimp og Spotify vil skru opp prisene på sikt, sier han.

Han mener prisøkningen i det fysiske formatet må reguleres av salgsleddet, ikke at produsentene som Nopa representerer. Samarbeidsprosjektet «Norge ... mitt Norge?» som de nå utgir sammen med Kirkelig Kulturverksted, er en prøveballong for en høyere pris. Albumet koster 230 kr, og Bjerkreim mener en fastpris godt kan ligge mellom 200 og 300 kroner for å avspeile de faktiske kostnadene ved å spille inn musikk i Norge.

Få i gang debatten

De trekker også fram en økning i fonogramstøtten som et tiltak for å gi musikkbransjen bedre vilkår, uten at publikum opplever en dramatisk prisvekst.

- Det er jo vårt mål som musikere å bli lyttet til, og vi kan ikke velte alle kostnadene over på forbrukerne. Vi er litt vage og ulne rundt de konkrete tiltakene enda, fordi dette foreløpig bare er et bidrag til debatten. Vi ønsker å høre hva folk mener om dette. Kanskje sier de at det er en dårlig idé, men så har vi i hvert fall satt i gang en summing i miljøet, sier han.